CELEX: 32011R0648
Language: et
Date: 2011-07-04 00:00:00
Title: Komisjoni rakendusmäärus (EL) nr 648/2011, 4. juuli 2011 , millega muudetakse määrust (EÜ) nr 1266/2007 ajavahemiku osas, millal kohaldatakse üleminekumeetmeid tingimuste suhtes, mille alusel tehakse teatavate loomade suhtes erandeid nõukogu direktiivis 2000/75/EÜ sätestatud väljaviimiskeelust  EMPs kohaldatav tekst

5.7.2011   
            
            
               ET
            
            
               Euroopa Liidu Teataja
            
            
               L 176/18
            
         KOMISJONI RAKENDUSMÄÄRUS (EL) nr 648/2011,
   4. juuli 2011,
   millega muudetakse määrust (EÜ) nr 1266/2007 ajavahemiku osas, millal kohaldatakse üleminekumeetmeid tingimuste suhtes, mille alusel tehakse teatavate loomade suhtes erandeid nõukogu direktiivis 2000/75/EÜ sätestatud väljaviimiskeelust
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 20. novembri 2000. aasta direktiivi 2000/75/EÜ, millega kehtestatakse erisätted lammaste katarraalse palaviku tõrjeks ja likvideerimiseks, (1) eriti selle artikli 9 lõike 1 punkti c, artikleid 11 ja 12 ning artikli 19 kolmandat lõiku,
   ning arvestades järgmist:
   
               (1)
            
            
               Komisjoni 26. oktoobri 2007. aasta määruses (EÜ) nr 1266/2007 (nõukogu direktiivi 2000/75/EÜ rakenduseeskirjade kohta seoses lammaste katarraalse palaviku tõrje, järelevalve, seire ja teatavate vastuvõtlikku liiki kuuluvate loomade liikumispiirangutega) (2) on sätestatud tõrje-, järelevalve- ja seire-eeskirjad ning liikumispiirangud, mis reguleerivad loomade liikumist kitsendustega tsoonidesse ja neist välja lammaste katarraalse palaviku puhul.
            
         
               (2)
            
            
               Määruse (EÜ) nr 1266/2007 artiklis 8 on ette nähtud direktiivis 2000/75/EÜ sätestatud väljaviimiskeelu erandi tingimused. Selle määruse artikli 8 lõikes 1 on sätestatud, et väljaviimiskeelust tehakse erand loomade, nende sperma, munarakkude ja embrüote transportimiseks kitsendustega tsooni majandist, seemendusjaamast või sperma säilitamise keskusest teise majandisse, seemendusjaama või sperma säilitamise keskusse tingimusel, et loomad, nende sperma, munarakud ja embrüod vastavad kõnealuse määruse III lisas sätestatud tingimustele või mis tahes muudele asjakohasele loomatervishoiualastele garantiidele, mis põhinevad lammaste katarraalse palaviku viiruse levikut takistavate ja vektorite rünnaku eest kaitsvate meetmete riskihindamise positiivsel tulemusel, mida nõuab päritolukoha pädev asutus ja mille kiidab heaks sihtkoha pädev asutus enne selliste loomade vedamist.
            
         
               (3)
            
            
               Määruse (EÜ) nr 1266/2007 artikli 9a lõikes 1 on sätestatud, et üleminekumeetmena ning erandina kõnealuse määruse III lisas sätestatud tingimustest võivad sihtliikmesriigid loomade sihtkoha entomoloogilisi ja epidemioloogilisi tingimusi arvesse võtva riskihinnangu alusel nõuda, et teatavate loomade transportimisel, kelle suhtes kohaldatakse selle määruse artikli 8 lõikes 1 sätestatud erandit, peavad olema täidetud lisatingimused. Nende lisatingimuste kohaselt peavad transporditavad loomad olema alla 90 päeva vanused, neid peab olema peetud sünnist saadik vektorite eest kaitstud eralduses ja nad peavad olema läbinud teatavad selle määruse III lisas osutatud testid.
            
         
               (4)
            
            
               Määrusega (EÜ) nr 1266/2007, mida on muudetud määrusega (EL) nr 1142/2010, (3) pikendati määruse 1266/2007 artiklis 9a sätestatud üleminekumeetmete kohaldamisaega veel kuue kuu võrra, 30. juunini 2011. Määruse (EL) nr 1142/2010 vastuvõtmise ajal eeldati, et määruse (EÜ) nr 1266/2007 III lisas sätestatakse uued eeskirjad vektorikindlate rajatiste kriteeriumide kohta ning et kõnealused üleminekumeetmed ei ole enam vajalikud. Kavandatud muudatusi kõnealuse määruse III lisasse ei ole aga veel tehtud.
            
         
               (5)
            
            
               Seega on vaja pikendada määruse (EÜ) nr 1266/2007 artikli 9a lõikes 1 sätestatud üleminekumeetmete kohaldamisaega veel ühe aasta võrra, kuni võetakse vastu määruse (EÜ) nr 1266/2007 III lisa muudatused vektorikindlate rajatiste kohta.
            
         
               (6)
            
            
               Määrust (EÜ) nr 1266/2007 tuleks seetõttu vastavalt muuta.
            
         
               (7)
            
            
               Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EÜ) nr 1266/2007 artikli 9a lõike 1 sissejuhatavas lauses asendatakse kuupäev „30. juunini 2011” kuupäevaga „30. juunini 2012”.
   Artikkel 2
   Käesolev määrus jõustub kolmandal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 4. juuli 2011
      
         
            Komisjoni nimel
         
         
            president
         
         José Manuel BARROSO
      
   
   
      (1)  EÜT L 327, 22.12.2000, lk 74.
   
      (2)  ELT L 283, 27.10.2007, lk 37.
   
      (3)  ELT L 322, 8.12.2010, lk 20.